Tampa Bay Lightning

Tampa Bay Lightning, hovorovo tiež Bolts, je profesionálny hokejový klub NHL, ktorý sídli v americkom meste Tampa, štát Florida. Klub je súčasťou Atlantickej divízie vo Východnej konferencii. 
Lightning vstúpili na mapu NHL v roku 1992 a odvtedy trikrát vyhrali Stanley Cup, v rokoch 2004, 2020 a 2021. Tampa Bay Lightning je prvý tím NHL, ktorý odohral zápas na Slovensku, v septembri 2008 nastúpili na prípravný duel proti Slovanu Bratislava.
História klubu.
Začiatky (1992 - 2000).
Zrod klubu.
Koncom 80. rokov vedenie NHL oznámilo plány rozšíriť počet účastníkov ligy a medzi potencionálnymi záujemcami o vlastný klub v NHL boli hneď dve skupiny investorov pochádzajúce z okolia Tampy na Floride. Podnikateľ Peter Karmanos a bývalý brankár Jim Rutherford túžili vybudovať tím v meste St. Petersburg, naopak bratia Phil a Tony Espositovci, členovia hokejovej siene slávy, chceli mať klub v Tampe.
Vedenie ligy spočiatku preferovalo návrh Karmanosa a Rutherforda, pretože disponovali vyšším finančným kapitálom ako Espositovci, ale napokon k finalizácii dohody neprišlo, pretože dvojica bola ochotná zaplatiť za prijatie do ligy nanajvýš 29 miliónov miesto požadovaných päťdesiatich. Pozornosť sa preto obrátila späť na bratov Espositovcov, ktorí medzičasom našli finančnú podporu v japonskej investičnej skupine Kokusai Green (ktorá mala s najväčšou pravdepodobnosťou napojenie na Yakuzu) a spoločne dali dohromady potrebných 50 miliónov.
Prezident NHL udelil oficiálne povolenie založiť nový tím skupine okolo bratov Espositovcov 6. decembra 1990. Klub dostal meno Lightning (v preklade Blesky), pretože Tampa je pre časté búrky známa ako hlavné mesto bleskov v Severnej Amerike.
Phil Esposito sa dosadil do úlohy generálneho manažéra, jeho brat Tony zastával funkciu hlavného skauta. Prvým trénerom sa stal Terry Crisp, ktorý počas kariéry trikrát vyhral Stanley cup, dva razy ako hokejista (Philadelphia Flyers - 1974, 1975), jedenkrát ako kouč (Calgary Flames - 1989). Na lavičke ho doplnil Wayne Cashman (bývalý spoluhráč Phila Esposita) ako asistent.
Tampa Bay Lightning nastúpila na svoj prvý oficiálny zápas v septembri 1992 proti Minnesote North Stars a o pár dní neskôr odohrala prípravný zápas proti St. Louis Blues, ktorý vošiel do dejín NHL. Tampa postavila medzi tri tyče kanadskú reprezentantku Manon Rhéaumeovú, ktorá sa stala prvou a dosiaľ jedinou ženou, ktorá si zahrala v zápase NHL. Odohrala jednu tretinu a z deviatich striel pochytala sedem.
Prvý súťažný zápas Tampa odohrala 7. októbra 1992 proti Chicagu Blackhawks. V malom provizórnom štadióne víťazstvom 7-3 zaskočila všetkých 11-tisíc prítomných divákov. Štyri góly strelil Chris Kontos, v tej dobe neznámy hokejista neustále pendlujúci medzi NHL a AHL. Na prekvapujúci výsledok z prvého zápasu nadviazali ďalšími výhrami a koncom prvého hracieho mesiaca okupovali prvú priečku vo svojej divízii, ale po veľmi silnom štarte klub akoby stratil dych a sezónu napokon podľa očakávania zakončil na poslednom mieste s bilanciou 23 výhier, 54 prehier a 7 remíz. Napriek neveselému postaveniu v tabuľke bol príjemným prekvapením útočník Brian Bradley, ktorý nastrieľal 42 gólov a tento počin zostal klubovým rekordom až do sezóny 2006/07.
Pred štartom sezóny 1993/94 priviedol klub viacero významných hráčov, vrátane brankára Darena Puppu, útočníka Petra Klímu a skúsenosťami ošľahaného Denisa Savarda. Okrem zmienenej trojice klub draftoval z prvého miesta na drafte 1993 českého obrancu Romana Hamrlíka. Hoci sa Puppa išiel v bránke prakticky poskladať a mal veľký podiel na tom, že Tampa inkasovala o 82 gólov menej ako v predošlej sezóne, klub i tak obsadil posledné miesto v Atlantickej divízii a mimo brány play-off sa ocitol po tretíkrát aj v ročníku 1994-95.
Prvá účasť v Play-off a problémy na ľade aj mimo neho.
V sezóne 1995-96, štvrtej v klubovej existencii, Tampa obsadila ôsme miesto vo Východnej konferencií a po prvý raz sa kvalifikovala do play-off. Na historickom úspechu sa výraznou mierou Brian Bradley, ktorý bol už tradične ťahúňom a so 79 bodmi aj najproduktívnejším hráčom mužstva. V útoku Bradleymu sekundoval Rus Alexandr Selivanov, ktorý v základnej časti nastrieľal 31 gólov, a v obrane podával stabilné výkony Roman Hamrlík, ktorého toho roku zvolili do Zápasu hviezd. V bránkovisku zase čaroval Daren Puppa, ktorého za fantastické výkony nominovali na Vezinovu trofej (ktorú ale napokon vyhral Jim Carey z Washingtonu Capitals).
Tampu, ktorá prekĺzla do play-off na úkor obhajcov titulu New Jersey Devils, lebo mala o jednu výhru naviac, v prvom kole čakalo hviezdami nabité mužstvo Philadelphie Flyers, ktoré bolo najlepším tímom vo Východnej konferencií a tretím najlepším v celej lige. Napriek tomu, že Tampa platila za absolútneho outsidera, séria bola zo začiatku vyrovnaná. Po prvých dvoch zápasoch hraných vo Philadelphii bol stav série nerozhodný 1:1. Tretí zápas hostila Tampa a na vlastné oči ho videlo rekordných 28183 divákov, čo z neho robí najnavštevovanejší play-off zápas v dejinách NHL. Tampa aj naďalej proti veľkému favoritovi odolávala a prekvapujúco sa ujala vedenia v sérii, keď v predĺžení rozhodla o víťazstve. Avšak z duelu pre zranenie odstúpil Daren Puppa a strata dôležitého brankára definitívne zlomila odpor Tampy, ktorá nezvládla tri nasledujúce zápasy a vypadla po prehre 2:4 na zápasy.
Pred štartom sezóny 1996-97 sa klub presťahoval do novovybudovanej haly v Tampe, v súčasnosti nesúcej názov Amalie Arena. Klub tam hrá svoje domáce zápasy dodnes. Svoju prvú kompletnú sezónu v drese Bleskov odohral Dino Ciccarelli, ktorého Tampa získala výmenou pred play-off 1996. Obávaný ostrostrelec zostal verný svojej povesti, keď nastrieľal 35 gólov a v útoku sa darilo aj Chrisovi Grattonovi, ktorý sa trafil do čierneho 30-krát. 
Tampa mala ambície nadviazať na účasť v play-off, avšak celý rad devastačných zranení, ktoré utrpeli najväčšie hviezdy klubu, tento plán zmarilo. Brankára Darena Puppu vyradili z hry neznesiteľné bolesti chrbta, pre ktoré bol v roku 2000 nútený predčasne ukončiť hokejovú kariéru. Briana Bradleyho vyškrtli zo súpisky vracajúce sa otrasy mozgu, pre ktoré strávil viacej času v nemocničných ordináciách ako na ľade. Johnovi Cullenovi, ďalšiemu kľúčovému hráčovi Lightning, zase našli v hrudi nádor o veľkosti tenisovej loptičky a hoci sa vzoprel neveselým prognózam a z ťažkej choroby sa vyliečil, už nikdy sa nevrátil na súpisku Tampy v plnej svojej sile. Absencia troch ťahúňov sa negatívne podpísala na výkonoch Tampy, ktorej napokon o tri body ušla účasť v play-off.
Na niekoľko nasledujúcich sezón to bol posledný konkurencieschopný káder, ktorý Lightning poskladali. Začiatkom sezóny 1997-98 vedenie Tampy vyhodilo trénera Terryho Crispa, ktorý stál na lavičke klubu od jeho vzniku, a miesto neho najalo skúseného Jacquesa Demersa. Avšak zmena na lavičke nepriniesla potrebnú vzpruhu a Tampa napokon zakončila ročník s hrôzostrašnou bilanciou 17 výhier, 55 prehier a 10 remíz. Dodnes sa jedná o najhoršiu sezónu v klubových dejinách, ale malým bolestným pre Tampu bolo víťazstvo v draftovej lotérii. Klub urobil draftovú jednotku z Vincenta Lecavaliera, ale ani príchod novej mladej hviezdy nedal klubu ten potrebný impulz.
V sezóne 1998-99 klub druhý raz po sebe obsadil beznádejne posledné miesto v celej NHL a na konci ročníka stratil hneď niekoľko dôležitých hokejistov, ktorí ako voľní hráči prestúpili do iných klubov. Dôvodom ich odchodov bola nespokojnosť s riadením klubu. Japonská spoločnosť Kokusai Green, ktorá hokejový klub vlastnila, sa dlhodobo nezaujímala o jeho chod a žiadneho z predstaviteľov spoločnosti nikto nikdy nevidel na zápase Lightning. 
Súčasný káder.
"Stav k sezóne 2022-23"